Kai Lundstrøm Pedersen
Kai Lundstrøm Pedersen (født 9. marts 1950) er en dansk it-konsulent fra Randers, der ved en amerikansk domstol i 2012 blev idømt 30 års fængsel i en sag om børnepornografi og afpresning af en 11-årig pige. Han blev anholdt den 3. september 2010 under en ferie i USA, fordi han ifølge anklagemyndigheden optog nøgenbilleder på web-kamera af en 11-årig pige, som han sexchattede med på Facebook. Han havde optaget seancen på video, som han senere oploadede til en fildelingstjeneste på internettet. Da pigen stoppede kontakten med danskeren, udsatte han hende for chikane og truede med at sende billeder fra videoen til hendes Facebook-venner. Pedersen var ansat som it-konsulent i Randers Kommune, da han blev anholdt.

Den 3. februar 2012 blev Kai Lundstrøm Pedersen idømt 30 års fængsel under et retsmøde i Kansas City, Missouri. Dommen slår desuden fast, at han ikke kan prøveløslades og ligeledes har de amerikanske myndigheder ikke drøftet muligheden for udlevering med de danske myndigheder. Under sin domsafsigelse slog dommer Greg Kays fast, at Danmark ikke ser med tilstrækkelig alvor på denne type forbrydelser. 

Sagen har også vakt opsigt, fordi enkelte danske bloggere har hævdet, at Lundstrøm Pedersen var et uskyldigt offer, og at han begik sine overgreb i Randers, 7.000 kilometer væk fra den 11-årig pige, som han online overtalte til at posere nøgen, men han blev dømt i en amerikansk domstol og med en amerikansk strafudmåling - og uden medvirken af dansk politi. Danske jurister har kaldt sagen for "bizar", mens juraprofessor Eva Smith kaldte sagen for "vanvittig". Pedersen afsoner sin fængselsdom i FCI Oakdale II (Federal Correctional Institution) i byen Oakdale i delstaten Louisiana. Hans løsladelsesdato er ifølge det amerikanske fængselsvæsen den 27. marts 2036.

Se også 
 Camilla Broe
 Niels Holck

Referencer 

Personer fra Randers
It-forbrydere
Kriminelle fra Danmark